Marsaxlokk FC għamlu tentattiv ieħor biex jiżviluppaw hostel u dar għall-anzjani fuq art 'il barra mill-iżvilupp, viċin il-grawnd tal-futbol, għalkemm din id-darba il-proġett propost tnaqqas fil-kobor tiegħu. Il-klabb kien issottometta l-ewwel applikazzjoni tiegħu is-sena l-oħra u fiha kien ġie propost l-iżvilupp ta' hostel b'akkomodazzjoni sa massimu ta' 185 plejer, dar għall-anzjani ta' madwar tliet sulari li tilqa' 194 resident, childcare centre, ċentru soċjali, spiżerija, klinika għall-fiżjoterapija u ħwienet relatati mal-isport. Skont dik l-applikazzjoni l-grawnd tal-futbol kellu jerġa' jinbena biex jinkludi l-bżonnijiet kollha tal-klabb. Skont il-pjanti ippreżentati l-proġett kien se jieħu biċċa mhux ħażin ta' art ODZ minbarra li l-pjan kien li l-proġett isir fuq ġnien pubbliku eżistenti għalkemm kien ġie propost li jerġa' jinbena fuq il-bejt tad-dar għall-anzjani. Kienu ħafna dawk li oġġezzjonaw għal dan il-proġett inkluż l-Awtorità għall-Ambjent, l-ERA u fid-dawl ta' dan il-klabb kien irtira l-applikazzjoni. Iżda dan ix-xahar ġiet ippreżentata applikazzjoni oħra quddiem l-Awtorità tal-Ippjanar (PA/8310/21) u li mistennija tiġi ppublikata fl-1 ta' Diċembru fil-Gazzetta tal-Gvern. B'hekk jerġa' jiftaħ il-proċess għall-oġġezzjonijiet. Din id-darba qed ikun propost li l-klabb iżonn il-pitch eżistenti għalkemm iridu żieda fl-ammont ta' siġġijiet tal-grawnd. Qed ikun propost il-bini ta' hostel għall-isport u d-dar għall-anzjani inkluż faċilitajiet għal-lokalità. Fosthom, sports childcare centre, Marsaxlokk Social Club, klinika għall-fiżjoterapija u ħwienet relatati mal-isport. B'din l-applikazzjoni l-ġdida xorta l-maġġoranza tal-proġett qed ikun propost fuq art ODZ. .td_uid_3_61a5b0d63811c_rand.td-a-rec-img{text-align:left}.td_uid_3_61a5b0d63811c_rand.td-a-rec-img img{margin:0 auto 0 0}